O‘zbekiston Prezidentligiga O‘zXDPdan nomzod Hotamjon Ketmonovning tarjimai holi

O‘zbekiston Xalq demokratik partiyasi (O‘zXDP)dan O‘zbekiston Prezidentligiga nomzod Hotamjon Abdurahmonovich Ketmonov 1969-yilda Andijon viloyatining Baliqchi tumanida tug‘ilgan. Millati — o‘zbek. Ma’lumoti — oliy, 1993-yilda Andijon davlat tillar pedagogika institutini tugatgan.

Mehnat faoliyatini 1993-yilda Farg‘ona viloyati Toshloq tumanidagi 28-sonli o‘rta maktabda o‘qituvchilikdan boshlagan. 1995—2004-yillarda Farg‘ona viloyati xalq ta’limi boshqarmasi bosh mutaxassisi, bo‘lim boshlig‘i, boshqarma boshlig‘ining o‘rinbosari lavozimlarida faoliyat yuritgan.
2004—2013-yillarda Andijon viloyati hokimining o‘rinbosari lavozimida mehnat qilgan.
“Uning bevosita ishtirokida viloyatda davlat va jamoat tashkilotlarining o‘sib kelayotgan yosh avlodni barkamol rivojlantirish, yoshlarning siyosiy, huquqiy ongini yuksaltirish, fuqarolik burchlarini anglashlari yo‘lidagi faoliyati samaradorligini oshirishga qaratilgan kompleks chora-tadbirlar amalga oshirildi”, — deyiladi partiya axborotida.
2013-yilda Hotamjon Ketmonov O‘zbekiston Xalq demokratik partiyasi Markaziy Kengashi raisi etib saylandi.
2014-yilda u Oliy Majlis Qonunchilik palatasi deputati etib saylandi. 2015-yildan Oliy Majlis Qonunchilik palatasi Spikeri o‘rinbosari, O‘zbekiston Xalq demokratik partiyasi fraksiyasi rahbari sifatida faoliyat yuritib kelmoqda.
Oilali, uch nafar farzandi bor.
Diqqat, diqqat! “Daryo”ning Telegram’dagi rasmiy kanali — “Toshqin ‘Daryo’”ga obuna bo‘lib, yangiliklardan ovozli ko‘rinishda bahramand bo‘lishingiz mumkin.